II. számú melléklet

Tájékoztató a feladat-ellátásról és közszolgáltatásról szóló keretmegállapodás szerinti stratégiai közútkezelési és taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok és az Önkormányzat részére ellátott projektmenedzsment közszolgáltatás 2020. éves teljesítéséről

# Stratégiai Közútkezelői Feladatok

A Fővárosi Közgyűlés döntött a közútkezelői és közlekedéshez kapcsolódó közszolgáltatási feladatmegosztás átszervezéséről, mely alapján a BKK, mint Stratégiai Központ felelős a Budapest Fővárosi Önkormányzat és a BKK közötti Feladat-ellátásról és Közszolgáltatásról szóló Keretmegállapodás 15.1. pontjában meghatározott stratégiai közútkezelői feladatok ellátásáért.

A 2020. évben végzett stratégiai közútkezelési feladatok:

## Általános stratégiai közútkezelői feladatok

* ***Budapesti Mobilitási Terv (BMT) kidolgozása, és jóváhagyása;***

A Fővárosi Önkormányzat és a BKK Igazgatósága kezdeményezésére a Stratégia és Innováció igazgatóság Mobilitásstratégia szakterülete a Budapesti Mobilitási Terv Közlekedésfejlesztési és beruházási programja alapján összeállította azoknak a projekteknek a listáját, amelyek stratégiai megalapozottsága adott ahhoz, hogy a 2021-27-es uniós finanszírozási ciklusban a városi közlekedés terén kiírt Operatív Programban sikerrel pályázzon forrásra. A Főváros Integrált Fejlesztési Programját a Közgyűlés 2020 szeptemberében elfogadta. 2020. IV. negyedévében az IFP és a BMT alapján megkezdődtek a tárgyalások az Európai Beruházási Bankkal egy esetleges hitelfelvételről 10 fejlesztési projekt megvalósításáról. Az EIB szakértői külön egyeztetést kezdeményeztek a budapesti projekteket megalapozó stratégiai dokumentumok, ezen belül a Budapesti Mobilitási Terv (BMT) és háttér anyagainak (tartalom, módszertan) és a hozzá készült Stratégiai Környezeti Vizsgálat (SKV) témakörében. Az EIB a hitelkerethez készített projektlistával kapcsolatban a projektek fővárosi stratégiákba való illeszkedését vizsgálta, azt, hogy az egyes projektek hogyan illeszkednek az elfogadott átfogó vagy ágazati stratégiai dokumentumokba.

A Fővárosi Közfejlesztések Tanácsának 2020. októberi 15-i ülése után a Kormány képviselője úgy nyilatkozott, hogy a Fővárosi Önkormányzat által tervezett és előkészítés alatt álló 10 projektre irányuló EIB-hitelkeret felvételét nem támogatja.

2020 november 1-től hatályba lépett új BKK SZMSZ alapján megalakult a Stratégiai Tervezés igazgatóság és ezen belül a Mobilitástervezés szakterület. Ezzel a BKK megteremtette a SUMP tervezés intézményi kereteit és lehetővé vált, hogy a Budapesti Mobilitási Terv készítése és 2021-től esedékes felülvizsgálata a BKK-n belül történjen.

**Közúti Közlekedés ágazati koncepció kidolgozása;**

Fővárosi taxiközlekedés megújítása: a Fővárosi Önkormányzattal együttműködve a BKK kidolgozza a fővárosi taxiközlekedés megújításával kapcsolatos intézkedési javaslatokat, amely a tervek szerint 2021. II. negyedévére kerül a Városvezetés elé döntéshozatalra.

**A főváros fenntartható mobilitásával kapcsolatos koncepciók közútkezelési feladataira vonatkozó tervek, stratégiai dokumentumok kidolgozása és végrehajtása;**

* Sugárirányú főutak: A 2020. januárjában a Fővárosi Önkormányzat által kiadott feladatot elvégezve a BKK elkészítette és 2020. április 9-én leszállította Budapest sugárirányú útjainak átalakítási koncepcióját. A koncepció megalapozza a jövőben készítendő átalakítási terveket, melyek eredményeként a Hungária gyűrűn belüli területre a BMT céljainak megfelelően kevesebb gépjármű érkezik majd be, valamint a gyaloglás, kerékpározás és más mikromobilitási módok számára biztonságosabb és komfortosabb feltételek jönnek létre.
* A Petőfi híd és környezetének felújítására vonatkozó tanulmánytervhez kapcsolódó társadalmi egyeztetés lezajlott 2020. április 22. és május 12. között. A rendelkezésre álló idő alatt 2663-an töltötték ki a kérdéssort és mintegy 15 458 egyedi szöveges észrevételt kaptunk. Az eredmények feldolgozását és elemzését tartalmazó tájékoztatót a BKK Igazgatósága 2020. augusztusi ülésén ülésén tárgyalta. A BKK Igazgatóság 149/2020. (V.26.) határozatával döntött a tanulmányterv elkészítésének határidő módosításáról. (tanulmányterv kidolgozása: 2020. november 29., illetve végszállítás: 2021. január 18.), az erre vonatkozó vállalkozói szerződésmódosítás aláírása megtörtént.
* Budafoki út felújítását megelőző tanulmánytervhez kapcsolódó társadalmi egyeztetést folytattunk le 2020. május 14. és 2020. június 7. között. A rendelkezésre álló idő alatt 1286-an töltötték ki a kérdéssort. Az eredmények feldolgozását és elemzését tartalmazó tájékoztatót a BKK Igazgatósága 2020. augusztusi ülésén tárgyalta. A kiválasztott változatról a BKK Igazgatósága 2020 szeptemberi ülésén döntött. A bírálati terveket 2020. november 30-án szállította le a Vállalkozó. A véleményeket 2020. december 18-án juttattuk el a Vállalkozó felé. A végleges terveket 2021 első negyedévében lesz leszállítva
* Gubacsi híd és környezetének fejlesztése: Tárgyi negyedévben társadalmi egyeztetés előkészítése zajlott, amelynek lebonyolítására 2020. augusztusában került sor. A tovább tervezésre vonatkozó döntést a BKK Igazgatósága a Főváros álláspontjának figyelembe vételével, 2020. novemberében hozta meg. A H/ HÉV fejlesztésével össze kell hangolni a terveket Pesterzsébet HÉV megálló környezetében tervezett fejlesztésekkel. Ezzel kapcsolatban FKT előterjesztés fog készülni 2021 első negyedévében.
* Aquincumi híd: A 2020. június 29-ei IG ülésen került előterjesztésre egy tájékoztató, melyben jeleztük, hogy Budapest Főváros Önkormányzata részéről Dorosz Dávid főpolgármester-helyettes 2020. április 21-én kelt levelében a Miniszterelnökségnél kérelmezte a Támogatói Okirat és ezen keresztül a határidő módosítását 2022. május 31-re. A kérelmet a Miniszterelnökség 2020. április 23-án kelt levelében elfogadta, jelezte, hogy a Támogatói Okirat módosítását megelőzően a vonatkozó kormányhatározat módosítása szükséges. A műszaki diszpozíció és közbeszerzés előkészítése 2020. október 31-ig megtörtént. A BKK Igazgatósága 2020. november 4-ei ülésén jóváhagyta a közbeszerzési felhívást a tanulmányterv készítésére vonatkozóan. Az ajánlati felhívás 2020. december 8-án jelent meg, az ajánlattételi határidő 2021. január 4.

**A közterületi várakozás integrált rendszerének, korlátozott forgalmi övezetek, valamint a behajtási rendszerek kidolgozásával és tovább fejlesztésével kapcsolatos koncepcionális feladatok**

* Parkolásfejlesztési koncepció: A Fővárosi Önkormányzat megbízásából a BVFT által kidolgozott Budapesti Parkolásfejlesztés és Közterület-használat intézkedési javaslatok tanulmány véglegesítése az új Városvezetés bevonásával 2020. április 30-án megtörtént. A BKK szakmai közreműködőként vett részt, amely során a közterületi parkolás intézkedésekkel-, kerékpár elhelyezéssel- és jármű megosztó rendszerekkel kapcsolatos témák kidolgozását végeztük el. A koncepció alapján a Városvezetéssel együttműködve egy intézkedési javaslatcsomag készült, amelynek megkezdődött a kerületekkel történő egyeztetése.
* Mikrormobilitási intézkedési javaslatok: 2020 júliusában Főpolgármester Úr felkérte a BKK-t, hogy készítse el a Főváros aktív- és mikromobilitási jövőképét, startégiáját, valamint cselekvési tervét 2020. december végéig. Ennek keretében eddig elkészült a jövőkép, és a koncepció (mely a főbb intézkedések megnevezését és a bringasztráda hálózat koncepcióját is tartalmazza). A jövőkép és a stratégiához készült vitaindító elérhető a BKK honlapján. 2020 év végére elkészült a stratégia intézkedéseinek belső munkaközi változata.

<https://bkk.hu/wp-content/uploads/2020/09/BKK_KEREKPAR_2030_09_22_kicsi.pdf>

**Forgalomtechnikai jellegű fejlesztések előkészítése (kapcsolódó felülvizsgálatok elvégzése vagy végeztetése, üzemeltetői vélemény beszerzése stb.);**

**Kerékpársáv fejlesztések**: A pandémiás helyzetre való tekintettel a Társaság gyors átalakításokkal bevezetett forgalomtechnikai változások (kerékpársávok) előkészítésében, a javaslatok kidolgozásában, a tervek véleményezésében és a megvalósítással kapcsolatos kommunikációban vett részt.

2020-ban a következő útvonalak tervei készültek el:

* Bartók Béla út (Móricz Zsigmond – Tétényi út);
* Tétényi út (Bartók Béla út és Bikás park M);
* Üllői út (Kálvin tér – Könyves Kálmán körút);
* Nagykörút (Nyugati tér és Boráros tér;
* Villányi út (Budaörsi út – Móricz Zs. körtér);
* Baross utca (Szabó Ervin tér – Orczy tér);
* Szent István körút (nem valósult meg);
* Karolina út (nem valósult meg).

Az Üllői úton az M3-as metró pótlása miatt az ideiglenes kerékpársávok megszüntetésre kerültek. A Nagykörúton egyes szakaszokon 2020 őszén bizonyos szakaszokon a parkolósáv helyére illetve a járdára kerültek át kerékpársávok, visszaállítva a 2 forgalmi sávot az egyéni gépjármű forgalom számára. A többi ideiglenes kerékpársáv állandóvá vált.

A tervek (a Budapest Közút kivitelezésében) megvalósítása folyamatosan történt, a Fővárosi Önkormányzat egyedi döntései szerint. A BKK Zrt. részt vesz a már megvalósult útszakaszok tapasztalatainak gyűjtése, forgalmi adatainak elemzése alapján az útszakaszok korrekciójának, tovább fejlesztésének előkészítésében is.

**Közlekedésbiztonsági és forgalomcsillapítási intézkedési terv**: A Fővárosi Közgyűlés döntése alapján az intézkedési terv szakmai háttér anyagának kidolgozása az elérhető kerületi visszajelzések alapján 2020. december végi határidővel megtörtént. A terv – a nemzeti és az EU közlekedésbiztonsági intézkedésekkel összhangban – a közlekedésbiztonságot hatékonyan javító intézkedések tervezetét tartalmazza. A Társaság a terv elkészítéséhez kapcsolódó mintaprojektek szakmai előkészítését végezte, valamint fővárosi és kerületi önkormányzati egyeztetéseken vett részt. A mintaprojektek megvalósítását a Főváros bejelentette, azok megvalósítása ütemezetten zajlik 2020. október végéig.

Erzsébetváros (VII. kerület) Önkormányzata képviselőtestület elé vitte a bevezetendő forgalmi rendet, a BKK Zrt. a részletes műszaki tartalommal kapcsolatban többkörös egyeztetéseket folytatott. Ennek felülvizsgálatát is elfogadta a képviselőtestület, melyet tesztüzemként szeptember folyamán vezettek be.

A mintaprojektek társadalmi egyeztetése, kommunikációja és műszaki tartalma kapcsán a BKK Zrt munkatársai a Fővárosi Önkormányzattal hetente egyeztető megbeszéléseken vettek részt. 2020 őszén társadalmi egyeztetésen lettek összegyűjtve a lakossági észrevételek.

**Baleseti adatszolgáltatás**: a BKK Zrt. társszakterületeitől, a Budapest Közúttól és egyéb külső adatfelhasználóktól beérkezett adatigénylések teljesítése folyamatos feldolgozás alapján megtörtént. A járványügyi zárások miatt a szokásosnál lényegesen kevesebb, összesen 12 adatigénylés történt a tárgyidőszakban.

## Szakmai támogatói feladatok

A BKK Mobilitásstratégia szakterület, mint stratégiai közútkezelő a fővárosi fejlesztésekkel kapcsolatos valamennyi egyeztetésen részt vett (amelyekre meghívást kapott). 2020. II. negyedévben az egységes közlekedési koordinációs feladatok ellátása és integrált kezelésének biztosítása érdekében a BKK az alábbi, jelentősebb fejlesztéseken vett részt, illetve adott véleményt:

* Kerékpársávok kialakítása gyors, átmeneti műszaki megoldásokkal
* Buszsávok kialakítása közösségi közlekedés előnyben részesítése érdekében
* Gubacsi vasúti híd felújítása és kapcsolódó közúti, vasúti beruházások
* Hídfelújítási program elemei
* Útfelújítási program elemei
* VEKOP projektek (fenntartható közlekedés fejlesztése, 12 db kerékpározásbarát és közlekedésbiztonsági fejlesztési projekt)
* Új Duna-híd és kapcsolódó úthálózat tervezése
* BudaPart ingatlanfejlesztés közlekedési elemei
* Rak-Park projekt
* Üllői úti multifunkciós csarnok közlekedési tervei

A BKK számos esetben nem tudta teljes mértékben betölteni a stratégiai közútkezelői szerepet, mert a jelenlegi jogi, szabályozási környezetben a stratégiai kezelőként kiadott vélemények következmények nélkül figyelmen kívül hagyhatók.

**Budapest Közút Zrt. szakmai tevékenységének ellenőrzése:**

A BKK Zrt. feladatának eleget téve megküldte a Fővárosi Önkormányzat részére a Budapest Közút Zrt. 2020. I. negyedéves Teljesítési Jelentést mellékleteivel együtt, annak szakmai véleményezésével együtt. Fővárosi Önkormányzat döntése alapján járványhelyzetre tekintettel Budapest Közút Zrt. 2020. évben már csak éves Működési Jelentés készít, amelynek véleményezése 2021. I. negyedévben várható.

# A személytaxi-szolgáltatás, a személytaxi-szolgáltatást közvetítő és szervező szolgálatok, valamint a taxiállomások használatának ellenőrzésével kapcsolatos feladatok

## Mobilitásmenedzsment - taxi

A BKK személyszállítási ellenőrei – változatlanul – a BKK honlapján is közzétett, jogi garanciákkal is biztosított ellenőrzési eljárásrend szerint végzik az ellenőrzési tevékenységet.

A szoros együttműködés eredményeként a BKK személyszállítási ellenőrei gyakran ellenőriznek együtt a hatóságok munkatársaival, a hatóságok rendszeresen kérik a BKK közreműködését az általuk szervezett ellenőrzésekben, a hatóságok a BKK ellenőrzési dokumentációját érdemben feldolgozzák, annak alapján eljárásokat indítanak.

## Taxitársaságok minősítése

A beszámolással érintett időszakban az alább megjelölt 11 személytaxi szolgáltatást közvetítő és szervező szolgálat rendelkezik a Személyszállítási szolgáltatásokról szóló törvény, illetve a Taxirendelet vonatkozó előírása szerinti előzetes igazolással:

Főtaxi, Budapest Taxi, Taxi 4, 6X6 Taxi, City Taxi, Tele 5 Taxi, Elit Taxi, Bolt, Taxim, GOTAXI, Eredeti Rádió Taxi 1986.

A TaxiPlus World Kft. 2020. 08. 28-án bejelentette, hogy TaxiPlus „brand” néven a jövőben nem üzemeltet személytaxi-szolgáltatást közvetítő és szervező szolgálatot.

Az Eredeti Rádió Taxi 1986, a BKK által kiadott előzetes igazolás alapján, 2020. november 16. napján kapta meg a közlekedési hatóságtól az önálló diszpécserszolgálati tevékenységi engedélyt.

## Taxitársaságok ellenőrzése

2020. évben 14 alkalommal került sor taxitársaságok helyszíni ellenőrzésére, az ellenőrzésekbe a BKK bevonta az ITM munkatársait is.

## Előzetes igazolások kiadása a személytaxi-szolgáltató vállalkozásoknak

A beszámolási időszakban a személytaxi-szolgáltató vállalkozásoknak kiadott előzetes igazolások száma 5650.

Az előzetes igazolások kiadása alapján megállapítható, hogy – nagy valószínűséggel a COVID-SARS-19 koronavírus pandémia hatására – az érvényes taxiállomás-használati hozzájárulással rendelkező, Budapesten szolgáltatni jogosult személytaxik száma jelentősen csökkent: 2020. év elején a számuk kb. 7000, 2020. 12. hóban kb. 5200.

## Szolgáltatás ellenőrzés - taxiállomások használatának ellenőrzése

Továbbra is folyamatos az együttműködés az ellenőrzésre jogosult hatóságokkal, különösen az ITM, a BRFK, a Készenléti Rendőrség és a NAV munkatársaival.   
2020. júniusában Budapest Főváros Kormányhivatala Közlekedési Főfelügyelősége is csatlakozott az ellenőrzésekhez.

2020-ban a szoros együttműködést, a közös akciókat és ellenőrzéseket a járványveszély miatti zárásokkal nem érintett időszakokban fenntartottuk. 2020. évben 349 alkalommal ellenőriztek együtt a BKK személyszállítási ellenőrei a hatóságok munkatársaival, és 128 akció került megszervezésre.

A közös ellenőrzések eredményeként a 2020. évben bűncselekmény elkövetésének alapos gyanúja miatt, összesen tizenkét alkalommal foglalt le személytaxi gépjárművet a BRFK és a Készenléti Rendőrség: egyrészt a belvárosi razziák alkalmával, másrészt a BKK által megszervezett, próbavásárlók közreműködésével végrehajtott akciók keretein belül. Ezekben az ügyekben rendőrségi eljárások indultak.

A BRFK Bűnügyi Főosztály Felderítő Osztályának szervezésében az ellenőrzésre jogosult szervezetek közreműködésével 2020-ban, a járványügyi korlátozásokkal nem érintett időszakokban, hat alkalommal került sor a „bulinegyed”, taxisokat is érintő átfogó rendőrségi ellenőrzésére. A razziákban a BKK személyszállítási ellenőrei, az ITM, a NAV és a Közlekedési Főfelügyelőség munkatársai is részt vettek.

Az együttműködési megállapodásban írtakra is tekintettel a BKK személyszállítási ellenőrei – a járványhelyzet idejét kivéve – rendszeresen ellenőriztek közösen a FÖRI munkatársaival is.

A viteldíj ellenőrzési kötelezettség hatékony teljesítése érdekében a BKK 2017 óta próbavásárlókat is igénybe vesz az ellenőrzések során. A próbavásárlók közreműködésével végrehajtott ellenőrzések tapasztalatai alapján egyértelműen kijelenthető, hogy a BKK által szervezett akciók keretében, próbavásárlók közreműködésével, a hatóság részvételével végrehajtott ellenőrzések alkalmával – egyéb jogszabálysértések mellett – számottevően nagyobb arányban kerül feltárásra viteldíjjal kapcsolatos visszaélés, és a taxaméterek befolyásolását megvalósító bűncselekmény is.

A BKK a BUD Zrt-vel kötött együttműködési megállapodás alapján rendszeresen, de a járványveszély miatti zárások idején, a BUD Zrt. illetékes munkatársával előzetesen egyeztetve, csökkentett számban végzett ellenőrzéseket a Budapest Liszt Ferenc Nemzetközi Repülőtéren is.

Az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében a Kormány által elrendelt veszélyhelyzetre tekintettel a járványveszély miatti zárások idején a BKK személyszállítási ellenőrei a taxisokkal való személyes kontaktus nélküli ellenőrzést folytattak és a taxiállomások használatát ellenőrizték.

Az ellenőrzések főbb mutatói 2020. évben:

|  |  |
| --- | --- |
| **Ellenőrzések főbb mutatói** | **2020.** |
| Ellenőrzések száma (db) – helyszíni jegyzőkönyv felvétele mellett | 1914 |
| *Ebből:* |  |
| Hatóságokkal közös ellenőrzések száma | 349 |
| Taxiállomások használatának ellenőrzése | 1386 |
| Jogsértést megállapító jegyzőkönyvek száma | 1425 |
| BKK intézkedési indítványok száma | 1504 |

A feltárt jogsértésekre tekintettel minden esetben intézkedési indítványok kerültek megküldésre az illetékes közlekedési hatóságnak, valamint más, hatáskörrel és illetékességgel rendelkező hatóságoknak: pl. rendőrségnek, adóhatóságnak, valamint a taxiállomás-használati hozzájárulás visszavonása érdekében a Budapest Közút Zrt-nek.

2020. évben 171 személytaxi-szolgáltatással kapcsolatos panasz került kivizsgálásra a fővárosi Taxirendelet alapján.

A COVID-SARS-19 koronavírus pandémia az ellenőrzések és a panaszok számára is egyértelműen közvetlen hatással volt:

* a járványveszély miatt a BKK személyszállítási ellenőrei nem tudtak a korábbi években megszokott mennyiségű helyszíni ellenőrzést lefolytatni,
* a külföldi turisták számának jelentős csökkenésével jelentősen csökkent az utaspanaszok száma is.